[F]rater Guido Pruliacensis dictus abbas omnibus ad quos presentes littere pervenerint salutem et pacem. Noverit universitas vestra quod querela quam Gerardus Baet super usuario nemoris Raaldi adversus domum Vallis lucentis a judicibus super hoc a domino papa delegatis scilicet magistro Petro cantore Parisiensi et Mauricio ejusdem ecclesie archidiacono nobis commissa est et consensu utriusque partis in hunc modum terminata. Pro bono pacis domnus Willelmus abbas Vallis lucentis et conventus ejusdem domus predicto Gerardo usuarium in prefato nemore concesserunt eo modo et ea forma qua Giloni de Monte Goor et Odoni de Sancto Prejecto fuerat concessum ; modus autem et forma hujus usuarii in litteris domini Senonensis archiepiscopi aperte distinguitur et determinatur.